இதுதொடர்பாக கோவையில் அவர் செய்தியாளர்களிடம் கூறுகையில்: கடந்த 4 ஆண்டு பாஜக ஆட்சியில் நாடு சீரழிந்துவிட்டது. மத்திய அரசின் கொள்கையால் கார்ப்பரேட் நிறுவனங்கள் பல லட்சம் கோடி வருவாய் ஈட்டியுள்ளது. சாதாரண மக்கள் பரம ஏழைகளாகி விட்டனர். 2014-ல் இந்தியாவின் வளத்தில் 49 சதவிகிதத்தை ஒரு சதவீதம் பேர் வைத்திருந்தனர். தற்போது 73 சதவிகித வளத்தை ஒரு சதவிகிதம் பேர் மட்டுமே வைத்திருப்பதாக சர்வதேச ஆய்வு நிறுவனம் தெரிவித்துள்ளது. அதேநேரம், நாட்டின் பொருளாதார வளர்ச்சி தொடர்பாக மத்திய அரசு பொய்யான புள்ளி விவரங்களை வெளியிட்டு வருகிறது. உண்மையில் 30 கோடி பேருக்கு மேல் வறுமையில் வாடுகின்றனர். பெட்ரோல், டீசல், அத்தியாவசியப் பொருட்கள் விலை உயர்வால் மக்கள் மிகுந்த வேதனைக்குள்ளாகியுள்ளனர். சமையல் சிலிண்டர் விலை 12 முறை உயர்த்தப்பட்டுள்ளது. மத்திய பட்ஜெட்டில் கல்வி, சுகாதாரத்திற்கான நிதி ஒதுக்கீடு குறைந்து, நிர்வாகச் செலவுகளே அதிகரித்துள்ளன. ஐஏஎஸ் தேர்ச்சி பெறாதவர்களையும் நிர்வாகப் பணியில் பயன்படுத்தும் வகையில் சட்டத்திருத்தும் கொண்டுவர மத்திய அரசு முயற்சிக்கிறது. அதாவது, ஆர்.எஸ்.எஸ். அமைப்பைச் சேர்ந்தவர்களை இந்திய ஆட்சியில் பணியில் நுழைக்கவே இந்த முயற்சி மேற்கொள்ளப்பட்டுள்ளது.